Goue oues woeker | Netwerk24
Goue oues woeker
Die Silwerblaar-bejaardeklub van Hopefield was die naaswenners in die Pass-the-Ball-wedloop. Foto:
Die Weskus-distriksmunisipaliteit (WKDM) se jaarlikse "Golden Games" het Donderdag 30 Augustus weer groot opwinding opgelewer.
Sowat 600 deelnemers, almal ouer as 60, het aan die spele, wat in Porterville gehou is, deelgeneem.
Die Gouespele word aangebied in samewerking met die Wes-Kaapse Provinsiale Regering asook die plaaslike munisipaliteite.
Senior burgers van reg oor die Weskusdistrik neem elke jaar aan verskeie ontspanning- en sportaktiwiteite deel. Van die deelnemers het ook al deurgedring om die Wes-Kaap by die nasionale Gouespele te verteenwoordig.
Die uitvoerende burgemeester van die WKDM, Harold Cleophas, is passievol oor die projek en het weereens die munisipaliteit se toewyding tot die projek beklemtoon.
"Dit is vir my 'n riem onder die hart om te sien hoe ons bejaardes hulle in die aktiwiteite geniet en daarom sal ons alles in ons vermoë doen om seker te maak dat die Golden Games bly voortbestaan," het Cleophas belowe.
Die burgemeester het alle amptenare en borge en ook die Bergrivier-munisipaliteit, wat as vanjaar se gasheer opgetree het, vir hul ondersteuning en betrokkenheid bedank.
Oom Joe Basson, die verdedigende kampioen in die 200 meter vir mans ouer as 60, het gesê die Gouespele is 'n groot hoogtepunt op sy klub se kalender.
"Ons hier by Aan Oewer in Velddrif sien elke jaar na die Golden Games uit. Die organisering van die saamtrek is altyd puik en dis lekker vir ons om nuwe maats te maak," het oom Joe gesê.